Hernieude politieke onrus in Belarus ná dood van betoger | Netwerk24
Ooggetuies en mediakanale berig die polisie in Belarus het Sondag dosyne mense in die hoofstad, Minsk, in hegtenis geneem, waar hulle betoog het teen Aleksander Loekasjenko, die leier van dié voormalige Sowjet-land.
Ooggetuies sê die polisie het rubberkoeëls op die betogers gevuur. Die Interfax-nuusagentskap berig ook die polisie het traanrook gebruik om die skare naby die Poesjkinskaja-metrostasie uitmekaar te jaag. Volgens die ooggetuies is mobiele internettoegang ook dwars oor die stad buite werking.
Die onlustepolisie neem Sondag 'n betoger in hegtegnis in Minsk. Foto: AP
Belarus is midde in 'n politieke krisis namate derduisende betogers elke week die strate invaar sedert 'n verkiesing in Augustus om Loekasjenko te dwing om af te tree ná 26 jaar aan bewind. Loekasjenko ontken die opposisie se aantygings dat die stemmery in sy guns bewimpel is.
Duisende mense is reeds in hegtenis geneem en menseregtegroepe beweer die aangehoudenes word geslaan en mishandel.
Die straatbetogings het opnuut opgevlam ná die dood van 'n 31-jarige teenregeringsbetoger, Roman Bondarenko. Hy het Donderdag in 'n hospitaal gesterf ná wat ander betogers bestempel as 'n "erge aanranding deur veiligheidsmagte".
Die departement van binnelandse sake sê die regering het geen aandeel in Bondarenko se dood gehad nie en meen hy het gesterf ná 'n onderonsie met ander burgerlikes. – Reuters